
R E F E R A T   DE   A P R O B A R E
privind concesionarea prin procedură simplificată a Serviciului public de salubrizare – activitatea de ”curățare  și transport a zăpezii de pe căile 
publice și menținerea în funcțiune a acestora pe timp de polei
 sau de îngheț”  în municipiul Brad, județul Hunedoara


Serviciul public de salubrizare a localităților face parte din sfera serviciilor comunitare de utilități publice, se desfășoară sub controlul, conducerea sau coordonarea autorităților administrației publice locale și se organizează pentru satisfacerea nevoilor comunităților locale ale unităților administrativ - teritoriale. 	La data de 01.11.2022, contractul de concesiune pentru activitatea privind curățarea și transportul zăpezii de pe căile publice și menținerea în funcțiune a acestora pe timp de polei sau de îngheț își va înceta valabilitatea și, conform prevederilor legale în vigoare, nu va mai putea fi prelungit.
Astfel, pentru funcționarea corespunzătoare a Serviciului de Salubrizare al Municipiului Brad – activitatea de ”curățare și transportul zăpezii de pe căile publice și menținerea în funcțiune a acestora pe timp de polei sau de îngheț”, se impune demararea procedurii de concesionare a acestuia pentru o perioadă de 3 ani calendaristici. 
Valoarea estimată a serviciilor ce necesită a fi prestate se ridică la aproximativ 1.500.000 lei, fără TVA (aproximativ 500.000 lei/sezon iarnă x 3 sezoane).
Autoritatea contractantă – Municipiul Brad -  va atribui contractul de concesiune de servicii a Serviciului de Salubrizare al Municipiului Brad – activitatea de ”curățare și transport a zăpezii de pe căile publice și menținerea în funcțiune a acestora pe timp de polei sau de îngheț” în conformitate cu prevederile Legii nr. 100/2016 privind concesiunile de lucrări și concesiunile de servicii, cu modificările și completările ulterioare.
În urma finalizării procedurii simplificate, entitatea contractantă are obligaţia de a publica în SEAP un anunţ de atribuire în termen de 15 zile de la data încheierii contractului de concesiune, precum şi orice modificare a contractului.
          Serviciile vor fi achiziționate de la o societate comercială care dispune de utilajele necesare efectuării acestor servicii și care se va putea autoriza ANRSC după 



încheierea contractului de concesiune. Prestațiile se vor deconta în baza situaţiilor de plată prezentate şi confirmate de către compartimentul de specialitate. 
	Astfel, am inițiat prezentul proiect de hotărâre prin care am propus aprobarea concesionării prin procedură simplificată a Serviciului public de salubrizare – activitatea de „curățare și transport a zăpezii de pe căile publice și menținerea în funcțiune a acestora pe timp de polei sau de îngheț” în municipiul Brad, județul Hunedoara.
	Am propus, de asemenea, aprobarea Caietului de sarcini al Serviciului de salubrizare al municipiului Brad pentru activitatea de ”curăţare şi transport al zăpezii de pe căile publice şi menţinerea în funcţiune a acestora pe timp de polei sau de îngheţ”, a Contractului - cadru de concesionare a acestui serviciu, a criteriilor de selecție a ofertelor și, implicit, împuternicirea Primarului Municipiului Brad să semneze acest contract.
În contextul celor de mai sus supun spre dezbatere Consiliului Local al Municipiului Brad proiectul de hotărâre în forma prezentată.
În susţinerea proiectului de hotărâre invoc prevederile art. 2 alin. 3 lit. g din Legea nr. 101/2006 a serviciului de salubrizare a localităților, republicată, ale art. 1 alin. 2 lit. e, art. 29 alin. 2,  alin. 8 lit. a și alin. 9 și ale art. 32 alin. 3 din Legea  nr. 51/2006 a serviciilor comunitare de utilităţi publice, republicată, ale art. 11 alin. 2 din Legea nr. 100/2016 privind concesiunile de lucrări şi concesiunile de servicii, precum și ale art. 73 și art. 74 din Normele metodologice de aplicare a prevederilor referitoare la atribuirea contractelor de concesiune de lucrări şi concesiune de servicii din Legea nr. 100/2016 privind concesiunile de lucrări şi concesiunile de servicii aprobate prin H.G. nr. 867/2016.

